UAC รับโอนสิทธิสัมปทานปิโตรฯ สุโขทัย คาดหนุนกำลังผลิตเพิ่ม 300 บาร์เรล/วัน
UAC รับโอนสิทธิสัมปทานปิโตรปิโตรเลียมแปลงสำรวจบนบก หมายเลข L10/43 และ L11/43 ในจ.สุโขทัย จาก “สยามโอเอโกะ” คาดเบื้องต้นหนุนกำลังผลิตเพิ่ม 300 บาร์เรล/วัน
UAC รับโอนสิทธิสัมปทานปิโตรปิโตรเลียมแปลงสำรวจบนบก หมายเลข L10/43 และ L11/43 ในจ.สุโขทัย คาดหนุนกำลังผลิตเพิ่ม 300 บาร์เรล
9 ก.พ. 2565

บริษัท ยูเอซี โกลบอล จำกัด (มหาชน) หรือ UAC ระบุว่า ตามที่ประชุมคณะรัฐมนตรี เมื่อวันที่ 8 ก.พ.2565 ได้มีมติอนุมัติให้บริษัท ยูเอซี ยูทิลิตี้ส์ จำกัด (UU) ซึ่งเป็นบริษัทย่อยของ UAC ได้รับโอนสิทธิสัญญาสัมปทานปิโตรเลียมแปลงสำรวจบนบก หมายเลข L10/43 และ L11/43 (สัญญาสัมปทาน) จากบริษัท สยามโอเอโกะ จำกัด (SML) บนเขตพื้นที่จังหวัดสุโขทัย (ตำบลกกแรต และตำบลไกรใน อำเภอกงไกรลาศ และตำบลบ้านสวน อำเภอเมือง)
โดย UU จะเข้าซื้อกิจการของ SML ในมูลค่า 1 เหรียญสหรัฐเพื่อรับโอนสิทธิในสัญญาในสัมปทานฯ โดย UU จะมีหน้าที่ในการดำเนินการผลิตปิโตรเลียมตามอายุสัมปทานที่เหลืออยู่ โดยสัญญาสัมปทานมีอายุถึงปี 2578 นอกจากนี้ในวันที่ UU ได้รับโอนสิทธิต่างๆ ที่เกี่ยวข้องทั้งหมด SML จะจ่ายค่ารื้อถอนเมื่อสิ้นสุดสัญญาสัมปทาน จำนวน 5,203,994 เหรียญสหรัฐ ให้กับ UU เพื่อดำเนินการรื้อถอนตามเงื่อนไขที่กำหนดในสัญญาสัมปทาน
สำหรับประมาณปริมาณปิโตรเลียมสำรองในพื้นที่สัมปทานจะมีการทำการศึกษาโดยบริษัทที่มีความเชี่ยวชาญต่อไป ซึ่งเบื้องต้นคาดว่าจะมีกำลังการผลิตน้ำมันดิบวันละไม่ต่ำกว่า 300 บาร์เรล ในระยะแรกหลังจากกลับมาดำเนินการผลิตในเชิงพาณิชย์
ทั้งนี้ในการเข้ารับโอนสิทธิสัมปทานฯ จาก SML นั้น บริษัทได้เล็งเห็นถึงศักยภาพและโอกาสในการเพิ่มกำลังการผลิตให้กับโรงงานผลิตผลิตภัณฑ์ปิโตรเลียม (PPP) ของบริษัท ซึ่งใช้ก๊าซธรรมชาติที่เผาทิ้ง (Associated Gas) เป็นวัตถุดิบในการผลิต C1 LPG และ NGL รวมถึงการสร้างรายได้จากการผลิตและจำหน่ายปิโตรเลียมในระยะยาว เพื่อเสริมสร้างความมั่นคงและผลตอบแทนให้กับบริษัทได้อย่างยั่งยืน